**О Б Р А З Л О Ж Е Њ Е**

**I. УСТАВНИ ОСНОВ**

Уставни основ за доношење овог закона садржан је у члану 97. став 1. тачка 16) Устава Републике Србије, којим се утврђује да Република Србија, између осталог, уређује и организацију, надлежност и рад републичких органа.

**II. РАЗЛОЗИ ЗА ДОНОШЕЊЕ**

Закон о електронској управи ("Службени гласник РС", број 27 од 6. априла 2018.) (у даљем тексту Закон) усвојен је пре више од шест година, ради реферме јавне управе у домену дигитализације управног поступања, употребом модерних, ефикасних и поузданих информационо-комуникационих технологија.

Закон прописује обавезе врло широком кругу јавне управе, у коју спадају државни органи и организације, органи и организације покрајинске аутономије, органи и организације јединица локалне самоуправе, установе, јавна предузећа, посебни органи преко којих се остварује регулаторна функција и правна и физичка лица којима су поверена јавна овлашћења.

Закон успоставља правни оквир за коришћење информационо-комуникационих технологија у јавној управи и ефикасно функционисање електронске управе и електронског управног поступања. Закон, између осталог, уређује размену података јавне управе путем Сервисне магистрале органа, успостављање и вођење Метарегистра, успостављање и вођење регистара и евиденција у електронском облику, право на отворене податке и поновну употребу података, правила електронског управног поступања, укључујући обавезе органа у комуникацији са корисницима електронских услуга, аутентфикацију и ауторизацију корисника и федерацију идентитета, као и електронски поднесак и електронско достављање, надзор над спровођењем Закона, казнене одредбе и рокове за отпочињање примене конкретних законских решења.

Од доношења Закона о електронској управи 2018. године, резултати дигитализације јавне управе су очигледни и веома значајни. Издвајају се следећи кључни резултати примене Закона о електронској управи:

* Успостављен је државни центар за управљање и чување података у Крагујевцу и Београду, који је до краја 2023. године чувао податке за 60 органа државне управе, АП и ЈЛСУкупно је 209 регистара и других софтверских решења смештено у државне центре за управљање и чување података;
* Развијена је јединствена информационо-комуникациона мрежа електронске управе;
* Успостављена је интероперабилност информационих система органа и њихових веб сервиса, повезивањем информационих система органа јавне управе на Сервисној магистрали органа. Ова изузетно значајна функционалност је омогућила је реализацију обавезе органа јавне управе да од странака могу да захтевају само податке који су неопходни за њену идентификацију и документе који потврђују чињенице о којима се не води службена евиденција, а да по службеној дужности прибављају и врши увид у податке о чињеницама неопходним за одлучивање о којима се води службена евиденција (чл.9. и 103. Закона о општем управном поступку). Сервисна магистрала тренутно садржи податке из евиденција у надлежности 10 институција и из система еИнспектор, укупно 61 сет података, и до фебруара 2024. године, 500 органа државне управе, локалне самоуправе и центара за социјални рад су размењивали своје податке. Само у 2023. години, број података размењених преко Сервисне магистрале органа је 70.620.589, док је укупно до краја 2023. године размењено 195.141.236.
* Унапређен је национални Портал еУправе као приступна тачка електронској управи органа, који тренутно бележи преко 2,2 корисника и најскорији подаци о мерењу задовоства корисника показују да проценат задовољних корисника услуга на Порталу еУправа износи 92%.
* Базе података, електронски регистри, информациони системи и налози за електронску пошту смештени су на сервере у Републици Србији;
* Спроведене су активности на различитим нивоима јавне управе на успостављању нових и унапређењу постојећих регистара и евиденција у електронском облику, међу којима се издвајају они које се воде у Пореској управи, Агенцији за привредне регистре и Републичком геодетском заводу. Међутим, с обзиром да важећим законом није јасно прописано на које све регистре и евиденције се ова обавеза односи, не се може проценити у којој мери је дигитализација регистара и евиденција спроведена у пракси;
* Успостављен је Центар за безбедност ИКТ система у органима власти – ЦЕРТ органа власти;
* Успостављањем Јединственог електронског сандучића обезбеђена је електронска достава за сва физичка и правна лица која се региструју као корисници услуга електронске управе; До краја 2023. године, 25 органа је вршило доставу у јединствени електронски сандучић;
* Успостављен је Портал отворених података, као јединствена приступна тачка машински читљивим подацима управе, који тренутно садржи преко 6 хиљада ресурса и бележи 40 примера употребе података;
* Бележи се стабилан раст броја корисника електронских услуга (2.117.440 до краја 2023. године).

Једна законска обавеза још увек није спроведена, а то је успостављање Метарегистра. Битно је напоменути да је благовремено усвојен подзаконски акт који ближе уређује његово успостављање и функционисање и да се његова пуна имплементација очекује у текућој 2024. години. Напомињемо да је јавна доступност Метарегистра битна за правну сигурност грађана, јер тај регистар треба да им обезбеди поуздану информацију о томе који регистар, односно евиденција садржи релевантан податак који желе да провере.

Директан повод за измену Закона је то што је постојала потреба да се додатно усклади са Директивом (EU) 2019/1024 Европског парламента и Савета о отвореним подацима и поновној употреби информација јавног сектора, првенствено у погледу концепата ”динамички подаци”, ”истраживачки подаци” и ”скупови података високе вредности од значаја за друштво”, транспарентности услова односно лиценце којом се уређује поновна употреба података, услова за доделу искључивог права на поновну употребу података који нису у отвореном облику, услова за одбијање захтева за поновну употребу итд. Наравно, након шест година имплементације Закона било је јасно да је потребно анализирати ефекте тог прописа, утврдити недостатке у његовој примени и покушати уклонити узроке тих недостатака. Анализом стања уочени су следећи недостаци у имплементацији Закона о електронској управи:

* Право грађана и привреде на електронско управно поступање, прописано чланом 39. Закона, није у потпуности омогућено, већ само у односу на конкретне административне поступке (сервисе);
* Обавеза јавне управе да странкама врши електронску доставу, прописана чланом 40 Закона, обезбеђена је искључиво у односу на кориснике електронске управе, тј. лица која имају отворен јединствени електронски сандучић из члана 15. Закона о електронској управи, не и у односу на странке које желе да им се квалификована достава врши у складу са законом који уређује електронско пословање.
* Комплетна јавна управа не врши доставу у јединствени електронски сандучић регистрованим корисницима електронске управе, што умањује њихову правну сигурност у вези са доставом;
* Иако је имплементација јавних политика у домену електронске управе допринела успостављању и унапређењу 36 регистара у електронском облику, комплетна јавна управа није спровела своју обавезу из члана 10. Закона да регистре и евиденције које води успостави у електронском облику;
* Није јасно прописана дужност органа да омогуће преузимање података из регистара преко Сервисне магистрале органа, и није јасно одређено из којих изворних регистара се преузимају који подаци;
* Право грађана и привреде, као и јавне управе на лако претраживање и поновну употребу података у комерцијалне или некомерцијалне сврхе, прописано чланом 25. Закона, није у потпуности обезбеђено у пракси, јер се у недостатку методолошких правила за приоритизацију и стандардизацију отварања података, подаци селективно објављују, са различитим нивоима квалитета и обима скупова података. Такође, у пракси није јасно које лице у органима је одговорно за отварање података и у ком поступку се остварује то право, па грађани и привреда не могу да остваре заштиту права на отворене податке;
* Право на отворене податке и поновну употребу података није имплементирано у мери која омогућава развој паметних сервиса као што су „паметан град“, „одрживи урбани системи“ и сл. заснованих на вештачкој интелигенцији и широко отвореним подацима, како би се искористили потенцијали отворених података;
* Закон није прецизно прописао обавезу ооргана да размењују податке у структурираном, дигитално предефинисаном формату, у складу са правилима интероперабилности и техничким стандардима. Ово у пракси нарочито ствара проблеме у тзв. једношалтерским процедурама и поступцима повезаних процедура, у којима се између више надлежних органа размењују подаци и документа. Наиме, у пракси се дешава да институције електронским путем достављају скениране копије докумената који су основ за упис, које нису машински читљиве, што намеће неприхватљиву обавезу за институцију примаоца “прекуцавања“ података из докумената и уводи ризик од грешака током уноса података у регистре и евиденције. Типичан пример за ово је достава аката за упис Републичком геодетском заводу, преко Правосудног информационог система, од стране судова и јавних бележника, у ком случај се повећава ризик нетачног или непотпуног уноса података о стицаоцима права и стеченим правима који се уписују у катастар по службеној дужности;
* Корисници софтверских решења у електронској управи (грађани, правна лица, органи јавне власти) у пракси се идентификују путем националног портала за електронску идентификацију (<https://eid.gov.rs>). Међутим, Законом није обухваћен систем и портал електронске идентификације еИД за регистрацију налога корисника софтверских решења, као ни садржај тог налога, нити је обухваћена могућност самосталног креирања података за активацију средстава електронске идентификације на мобилном уређају, која је доступна у пракси;
* Од почетка примене Закона није извршен ни један редовни инспекцијски надзор над спровођењем Закона и на основу њега донетих прописа иако је Управна инспекција развила контролну листу 2021. године.

Имајући у виду потребу да се одредбе Закона прецизирају у циљу превазилажења горе наведених проблема, приступило се изради овог Нацрта закона, а у образложењу појединачних одредби ћемо указати на то како ће ти проблеми бити решени.

**III. ОБЈАШЊЕЊЕ ОСНОВНИХ ПРАВНИХ ИНСТИТУТА И ПОЈЕДИНАЧНИХ РЕШЕЊА**

Одредбама члана 1. Нацрта закона о изменама и допунама Закона о електронској управи (у даљем тексту: Нацрт закона) извршено је прецизирање појединих израза-појмова одређених у члану 4. Закона и уведени су нови појмови како би се омогућило ефикасније спровођење овог закона. Дефинисан је појам анонимизације, у циљу заштите података о личности, а у циљу усклађивања са Директивом (EU) 2019/1024 дефинисани су и појмови „динамички подаци“, „истраживачки подаци“ и „скупови података од посебног значаја за поновну употребу“. Такође је дефинисано шта се подразумева под појмом „електронски архив“, а прецизирани су и неки други појмови у циљу бољег разумевања Закона. Допуном дефиниције „јединствени електронски сандучић“, омогућена је његова употраба и за доставу писмена вам управног поступка, уз сагласност корисника, што олакшава комуникацију корисника електронске управе у бројним ситуацијама (пружаоци комуналних услуга, јавни бележници и др.

Чланом 2. Нацрта закона прецизиран је члан 8. Закона у циљу терминолошке доследности и разумљивости.

Чланом 3. Нацрта закона допуњен је члан 9. Закона како би се нагласила обавеза да орган дужан да податке размењује у структуираном, дигитално предефинисаној форми преко Сервисне магистрале органа, у складу са правилима интероперабилности и техничким стандардима, те да одговара за истоветност податка који је изложио на Сервисној магистрали са податком из евиденције, односно регистара који води.

Такође је прописано је да је Канцеларија за информационе технологије и електронску управу (у даљем тексту: Канцеларије за ИТЕ), тј. орган који управља Сeрвисном магистралом дужан годину дана да чува податке о органу који уступа податке, органу који преузима податке и веб сервису (начин аутентикације, веб адресу на којој је изложен сервис, време позивања и време одговора веб сервиса и др.), све у циљу надзора ради спречавања злоупотребе и правне сигурности у судским поступцима.

Чланом 4. Нацрта закона прецизиране су одредбе члана 10. Закона, како би било јасно да су сви којима је законом поверено вођење регистара и евиденција дужни да исте успоставе и воде електронски. Важећа формулација је била нејасна, па је могла да се тумачи да је само оне регистре и евиденције које води електронски, орган дужан да води у складу са овим законом.

Такође, прецизирано је који су органи дужни да омогуће преузимање података преко Сервисне магистрале органа и из којих регистара, односно евиденција (нпр. података о физичким лицима из централног регистра становништва, података о правним лицима и предузетницима из регистра привредних субјеката, података о органима из каталога органа, података о непокретностима из регистра катастра непокретности, адресних података из адресног регистра и др.).

Чланом 5. Нацрта закона допуњен је списак јединствених индентификатора у члану 11. Закона, евиденцијским бројем странаца и личним здравственим бројем. Такође је прецизирано да десет година траје раније прописана обавеза свих органа да чувају податке о приступу и увиду у електронске регистре које воде, тј. електронске документе и податке у поступцима које воде.

Чланом 6. Нацрта закона брисана је одредба из члана 12. Закона која је прописивала надлежност за прописивање ближих услова и начина издавања дозвола за изношење података и електронских докумената из Републике Србије, с обзиром да је то предмет посебних закона.

Чланом 7. Нацрта закона додаје се нови члан 14а Закона који уређује систем за електронску идентификацију корисника високог нивоа поузданости. Прописано је да ће корисник софтверских решења у систему електронске идентификације моћи самостално да креира податке за активацију средства електронске идентификације на мобилном уређају, као и да извршити опозив и обнову тог средства ако се пријави на портал ЕИД шемом електронске идентификације високог нивоа поузданости. Ово решење би требало значајно да олакша корисницима приступ услугама електронске управе.

Такође додаје се и нови члан 14б Закона који прописује право физичких и правних лица да користе услуге електронске управе, путем портала еУправа, након што се региструју као корисници електронске управе. Ово право је било прописано и иницијалном верзијом Закона, али је предложена одредба јаснија и прецизнија. Прописани су обавезни подаци које садржи кориснички налог, у зависности од тога да ли је корисник физичко лице, правно лице или орган. Такође је остављена могућност да се корисник услуга електронске управе региструје и путем другог портала преко портала ЕИД, у складу са законом.

Чланом 8. Нацрта закона прецизиран је члан 15. Закона, који уређује јединствени електронски сандучић, тако да јасније прописује право и обавезу корисника електронске управе да му достава буде вршена тај сандучић, али и обавезу свих органа да свим регистрованим корисницима доставу врше исти, осим ако посебним законом није другачије уређено. Овакво прецизирање одредбе повећава правну сигурност у погледу доставе, а нарочито у погледу рокова доставе, од којих се рачунају рокови извршности и права на подношење правних лекова у управним поступцима.

Чланом 9. Нацрта закона прецизиран је члан 16. Закона, који уређује начин остваривања права на електронску управу, тачније ко је обавезан да успостави електронске сервисе за остварење тог права. По том решењу је Канцеларија за ИТЕ дужна да обезбеди софтверска решења за електронску писарницу и електронски архив, док су сви органи дужни да те заједничке сервисе користе, осим ако посебним законом није другачије уређено (вођење поступака пред Пореском управом, Службама катастра, Агенцијом за привредне регистре и сл). С друге стране, прописано је да су сви органи дужни да своја софтверска решења, које омогућавају коришћење услуга електронске управе, успоставе на државном клауду Канцеларије за ИТЕ или на сопственој клауд инфраструктури, која се налази на територији Пепублике Србије. Ови заједнички сервиси значајно појефтињују пословање органа, јер је обавеза Канцеларије за ИТЕ да обезбеди неопходне лиценце за софтверска решења које успоставља.

Прописано да орган може користити софтверско решење или протокол заснован на технологији дистрибуиране базе података којим се, у целини или делимично, омогућава аутоматизовано извршавање, контролисање, односно документовање правно релевантних догађаја и радњи закључивањем уговора у електронском облику, уз сагласност свих уговорних страна, у циљу обезбеђивања правне сигурности, у складу са законом.

Овим чланом је прописана обавеза Канцеларије за ИТЕ да успостави софтверско решење за комуникацију и однос са корисницима ради ефикаснијег пружања услуга електронске управе, у складу са законом.

Канцеларији за ИТЕ је овим чланом поверена надлежност да успоставља и води националну платформу за развој и управљање електронским услугама на одређеној територији – паметни град, у циљу побољшања ефикасности, одрживости и квалитета урбаног живота. Овим чланом је прописана налдежност Владе да ближе уреди критеријуме и техничке стандарде, као и начин коришћења те платформе. С друге стране, органима је препуштено да, у оквиру свог делокруга, обезбеђују софтверско решење за развој и управљање електронским услугама на одређеној територији користећи националну платформу или на други начин. На овај начин се стварају предуслови за развој тзв. „паметних сервиса“, у складу са потребама локалних самоуправа, као и управљача специфичних територијалних целина као што су нпр. паркови природе, просторно културно-историјска целина, аргеолошкох налазишта и знаменитих места, а и у складу са потребама правних лица у вези са садржајима и услугама које су од значаја за урбани живот грађана.

Чланом 10. Нацрта закона прецизиран је члан 17. Закона у погледу начина на који се евидентирају корисници услуга електронске управе и њихови захтеви, када те услуге користе преко Портала еУправа. Прописан је да се ти подаци чувају десет година од дана коначног статуса услуге електронске управе која је пружена.

Чланом 11. Нацрта закона измењен је члан 23. Закона тако да буде јасно на који начин корисник услуга електронске управе преко Портала еУправа остварује своја права и испуњава обавезе. Јасно је прописано право корисника електронске управе да своје право на електронску управу оствари путем услуге еПисарница у управним и вануправним стварима, увек када орган није успоставио посебну услугу електронске управе. На тај начин ће се обезбедити грађанима једнако право на електронску управу, без обзира на развијеност еклектронских сервиса у локалној самоуправи у којој живи или привремено борави. Такође, имајући у виду да сви управни поступци не могу бити покривени посебним електронским сервисима, нужно је омогућити грађанима електронско поступње и у преосталим поступцима, а то је могуће само кроз еПисарницу.

Чланом 12. Нацрта закона је у потпуности измењен члан 25. Закона који уређује право на поновну употребу података, тако да те одредбе буду усклађене са Директивом (EU) 2019/1024. Прописано је да свако има право на поновну употребу података насталих у раду органа приликом вршења јавних овлашћења у комерцијалне или некомерцијалне сврхе, под истим условима. Набројани су изузеци од права на поновну употребу података, тако да буду прецизни и да онемогућавају широко тумачење (подаци изван делокруга послова које обавља орган коме се траже, изван јавних овлашћења, подаци на којима постоји право интелектуалне својине трећег лица, подаци којима је приступ ограничен у складу са прописима који се односе на националну и јавну безбедност, одбрану, статистичку поверљивост и пословну тајну и др.) Прописана је и обавеза органа да одреди лице за поновну употребу и отварање података и да податке о том лицу објави на веб презентацији органа, како би се знало од кога се ти подаци траже и ко је прекршајно одговоран за евентуално ускраћивање тих права.

Чланом 13. Нацрта закона је измењен члан 26. Закона који уређује услове за поновну употребу података. Прописано је да орган омогућава поновну употребу података у комерцијалне или некомерцијалне сврхе, у машински читљивом облику и отвореном облику у складу са слободном лиценцом, осим ако посебним законом није другачије утврђено. Прописано је шта слободна лиценца омогућава кориснику, те да се текст слободне лиценце објављује и на порталу отворених података у електронском и машински читљивом облику. Прописан је и изузетак од тог правила, по коме орган може доделити искључиво право на поновну употребу података, са ограниченим роком, трећем лицу ако је то неопходно за пружање услуга у јавном интересу или се односи на дигитализацију културних добара, те да су услови доделе и начин коришћења искључивог права морају бити транспарентни и јавно објављени на веб презентацији органа. Прописано је да када је поновна употреба података условљена, ти услови ће бити пропорционални, недискриминаторни и оправдани јавним интересом и неће неосновано ограничавати могућност и начин њихове поновне употребе, нити ће ограничавати конкуренцију. Сва права и ограничења су прописана у складу са Директивом (EU) 2019/1024.

Чланом 14. Нацрта закона се додаје нови члан 26А, који уређује поступак остваривања права на поновну употребу података. Прописано је да се у поступању по захтеву примењује закона којим се уређује управни поступак. Такође је прописани да орган нема обавезу да податке изради, прилагоди, односно издвоји ако то захтева несразмеран утрошак времена или средстава, нити је дужан да настави ажурирање, надограђивање или чување тих података.

Имајући у виду значај доступности података, прописано је да орган не наплаћује накнаду за поновну употребу података, осим ако то посебним законом није другачије утврђено, у складу са прописима којима се уређују накнаде. Орган је тада дужан да на својој веб презентацији објави износе накнада за поновну употребу, као и критеријуме који се користе за израчунавање накнаде. У складу са Директивом (EU) 2019/1024 прописано је и да јавно предузеће које поседује скупове података од посебног значаја за поновну употребу може да наплати накнаду за поновну употребу тих скупова података ако би бесплатна доступност тих података довела до нарушавања конкуренције на релевантном тржишту. Пропоисано је и да је орган који располаже подацима који су настали у вршењу јавних овлашпћења, а користи их у својим комерцијалним активностима, дужан да плати накнаду за преузимање тих податaкa, ако је наплаћује трећи лицима, осим ако посебним законом није другачије уређено. Како би се ови изузеци свели на минималну меру, прописано је и да Влада утврђује листу органа који у складу са посебним законом наплаћују поновну употребу података.

Чланом 15. Нацрта закона се члан 27. Закона који уређује Портал отворених података усклађује са осталим предложеним изменама и прецизније се дефинишу овлашћења за доношење подзаконског акта који уређује успостављање и начину рада портала, укључујући организационе и техничке стандарде, стандарде за повезивање са тим порталом.

Чланом 16. Нацрта закона додаје се нови члан 27а Закона, који уређује динамичке податке за поновну употребу. Прописано је да је орган, ако објављује динамичке податке за поновну употребу, дужан да их објави најраније када је то могуће, након прикупљања путем апликативног програмског интерфејса и када је могуће, путем масовног преузимања, те да ако објављивање динамичких података за њега представља несразмерно финансијско и техничко оптерећење, орган може да те податке објави одложено или са привременим техничким ограничењима, али тако да се не умањи њиховa економска или друштвена вредност.

Такође, додаје се нови члан 27б Закона, који уређује скупове података од посебног значаја за поновну употребу, који укључују геопросторне, метеоролошке, статистичке податке, као и податке о заштити животне средине, привредним друштвима и мобилности. Прописано је да су ти подаци доступни без накнаде, у машински читљивом облику, путем мрежних сервиса, као и за масовно преузимање, када је то применљиво.

Чланом 17. Нацрта закона измењен је члан 38. Закона, који уређује електронски поднесак, у циљу прецизирање обавезне садржине тог поднеска, а у циљу прецизне идентификације странке у поступку. Врло је значајна новина која омогућује потписивање поднеска без квалификованог електронског сертификата. Наиме, прописује се да регистрована шема електронске идентификације високог нивоа поузданости, којом се корисник услуга пријављује на портал еУправа, замењује квалификовани електронски потпис подносиоца, осим ако посебним законом није другачије прописано.

Чланом 18. Нацрта закона је додат нови члан 39А Закона који уређује акт органа. Одредба је усклађен са законом који уређује електронски документ, тако што је прописано да акт органа, као и други електронски документ који орган доноси у вршењу јавних овлашћења, уместо потписа службеног лица и печата, садржи квалификовани електронски печат тог органа и/или квалификовани електронски потпис овлашћеног лица, те да изузетно не мора садржати квалификовани електронски печат тог органа или квалификовани електронски потпис овлашћеног лица, ако је обезбеђен интегритет података у софтверском решењу путем кога се креира и доставља акт.

Чланом 19. Нацрта закона је допуњен члан 40. Закона тако што је у складу са законом који уређује електронски документ прописан начин на који се електронски документ може превести у папирни облик и доставити странци, те да се поред доставе у јединствени електронски сандучић електронска достава може вршити и на други начин прописан законом. На тај начин је Закон усклађен са бројним прописима који електронску доставу врше у својим информационим системима, кроз које спроводе електронске процедуре (Пореска управа, РГЗ, АПР) .

Чланом 20. Нацрта закона се додаје нови члан 45а Закона који прописује прекршајну одговорност за лице одговорно за отварање података које не омогући поновну употребу у комерцијалне или некомерцијалне сврхе података насталих у вршењу јавних овлашћења.

Чланом 21. Нацрта закона се допуњује члан 47. Закона закона прописивањем прекршајне одговорности за одговорно лице у органу и у случају ако у органу није одређено лице одговорно за отварање података, као и у случају ако се странци не омогући електронско плаћање у складу са чланом 22. закона.

Чланом 22. Нацрта закона се прописује да су органи који воде регистре и евиденције наведене у члану 10. став 4. закон дужни да омогуће преузимање података из регистара и евиденција, које води у електронском облику, у складу са овим законом у року од 24 месеца. Такође је прописано да је надлежни орган дужан да успостави платформу за развој и управљање електронским услугама на одређеној територији – паметни град са циљем интегрисаног управљања садржајем паметним градовима у року од 3 године од дана ступања на снагу овог закона.

Такође, прописано је и да је орган дужан да омогући поновну употребу података у складу са чланом 27б. овог закона од 1. јануара 2030. године. Предложени рок је дефинисан имајући у виду потребу органа да ову функционалност обезбеде кроз измену софтвера које користе у вођењу регистара и евиденција, као и у електронском поступању. Процена је да ће се у периоду до 2030. године радити редовно унапређење софтверских решења, те да ће у том моменту трошак овог усклађивања бити најмањи, Треба имати у виду да се ова обавеза односи на све органе, од којих велики број не може да обезбеди средства за овај трошак, уколико би био ванредни.

Чланом 23. Нацрта закона прописује да овај закон ступа на снагу осмог дана од дана објављивања у „Службеном гласнику Републике Србије”.